钦定古今图书集成/明伦汇编/官常典/第473卷 > 闾大肥
## 钦定古今图书集成/明伦汇编/官常典/第473卷 > 闾大肥

按《魏书》本传：“大肥，蠕蠕人也。太祖时，与其弟大埿倍
颐率宗族归国。太祖善之，尚华阴公主，赐爵其思子，
与其弟并为上宾，入八议。太宗即位，进大肥为内都
大官，增爵为侯。神瑞中，为都将，讨越勒部于跋郍山，
大破之。泰常初，复为都将，领禁兵讨蠕蠕，获其大将
莫孤浑。宜城王奚斤之攻虎牢也，大肥与娥清领十”
二军出中道，略地高平、金乡，东至泰山。假大肥使持
节、安阳公，镇抚陈、汝。世祖初，复与奚斤出云中、白道，
讨大檀，破之。还为内都大官。出除使持节、冀青二州
刺史，假荥阳公。寻征还，位特进。复出为冀、青二州刺
史。寻入为内都大官。从讨赫连昌，以功授荥阳公。公
主薨，复尚濩泽公主。又为都将，击大檀，大破之。还至
渴侯山，遂讨东部高车于已尼陂。又征平凉，并有功。
世祖将拜大肥为王，遇疾卒。追赠中山王。